**Ministru kabineta noteikumu projekta “Šķirnes mājas (istabas) dzīvnieku audzētāju organizācijas reģistrēšanas un atzīšanas kārtība, kā arī šķirnes mājas (istabas) dzīvnieku ciltsgrāmatas kārtošanas, ciltsrakstu izsniegšanas un audzēšanas programmas apstiprināšanas kārtība” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Zemkopības ministrija ir sagatavojusi Ministru kabineta noteikumu projektu “Šķirnes mājas (istabas) dzīvnieku audzētāju organizācijas reģistrēšanas un atzīšanas kārtība, kā arī šķirnes mājas (istabas) dzīvnieku ciltsgrāmatas kārtošanas, ciltsrakstu izsniegšanas un audzēšanas programmas apstiprināšanas kārtība” (turpmāk – noteikumu projekts), lai nodrošinātu šķirnes mājas (istabas) dzīvnieku audzētāju organizāciju (turpmāk – organizācija) reģistrācijas kārtību un vienotas prasības šķirnes mājas (istabas) dzīvnieku (turpmāk – dzīvnieki) ciltsgrāmatas kārtošanai un ciltsrakstu izsniegšanai. Savukārt organizācijai, kas īsteno vietējās šķirnes mājas (istabas) dzīvnieku audzēšanas programmu (turpmāk – audzēšanas programma), noteikumu projekts paredz organizācijas atzīšanas un atzīšanas atsaukšanas kārtību, kā arī audzēšanas programmas apstiprināšanas, apstiprinājuma apturēšanas un atsaukšanas kārtību. Noteikumu projekts uzlabos un sakārtos minēto organizāciju darbību mājas (istabas) dzīvnieku audzēšanas un ciltsdarba jomā. Saskaņā ar Dzīvnieku audzēšanas un ciltsdarba likuma Pārejas noteikumu 2. punktu noteikumu projekts jāpieņem līdz 2019. gada 28. februārim. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Dzīvnieku audzēšanas un ciltsdarba likuma 5.panta otrās daļas 2. un 3. punkts un 9. panta trešā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik organizāciju reģistrēšanas, šķirnes mājas (istabas) dzīvnieku (turpmāk – dzīvnieki) ciltsgrāmatas kārtošanas un ciltsrakstu izsniegšanas kārtību regulē Ministru kabineta 2011.gada 21.jūnija noteikumi Nr.473 „Šķirnes mājas (istabas) dzīvnieku audzētāju organizāciju reģistrēšanas, šķirnes mājas (istabas) dzīvnieku ciltsgrāmatas kārtošanas un ciltsrakstu izsniegšanas kārtība” (turpmāk – noteikumi Nr.473), kas izdoti, pamatojoties uz deleģējumu Ciltsdarba un dzīvnieku audzēšanas likumā. Saeima 2018. gada 11. oktobrī pieņēma Dzīvnieku audzēšanas un ciltsdarba likumu (Nr.1284/Lp12) (turpmāk – likums), kas stājās spēkā 2018.gada 7.novembrī. Atbilstoši likuma Pārejas noteikumu 2.1.apakšpunktam noteikumus Nr.473 var piemērot līdz jauno noteikumu izdošanai, bet ne ilgāk kā līdz 2019.gada 28.februārim. Tā kā noteikumu projektu plānots pieņemt pirms šā termiņa, tas paredz atzīt par spēku zaudējušiem Ministru kabineta 2011.gada 21.jūnija noteikumi Nr.473 „Šķirnes mājas (istabas) dzīvnieku audzētāju organizāciju reģistrēšanas, šķirnes mājas (istabas) dzīvnieku ciltsgrāmatas kārtošanas un ciltsrakstu izsniegšanas kārtība”.Ir sagatavots jauns Ministru kabineta noteikumu projekts, kurā noteikta organizāciju reģistrēšanas, atzīšanas un atzīšanas atsaukšanas kārtība, kā arī dzīvnieku ciltsrakstu izsniegšanas, ciltsgrāmatas kārtošanas, audzēšanas programmas apstiprināšanas, apstiprinājuma apturēšanas un atsaukšanas kārtība. Noteikumu projektā, tāpat kā spēkā esošajos noteikumos Nr.473, paredzēts, ka organizācijas, kas darbojas dzīvnieku ciltsdarba jomā, tiek reģistrētas Lauksaimniecības datu centrā (turpmāk – datu centrs). Noteikumu projekts nosaka prasības organizācijai, kas plāno reģistrēties datu centrā, organizāciju reģistrācijas un iesnieguma iesniegšanas kārtību, kā arī termiņu iesnieguma un attiecīgās organizācijas atbilstības izvērtēšanai. Tāpat kā spēkā esošajos noteikumos Nr.473, arī noteikumu projekta pielikumā ir iesnieguma veidlapa (1.pielikums) “Iesniegums par šķirnes mājas (istabas) dzīvnieku audzētāju organizācijas reģistrēšanu”, kas organizācijām jāaizpilda, piesakoties reģistrācijai. Datu centrs nodrošinās iesnieguma veidlapas pieejamību savā tīmekļvietnē un tīmekļvietnē, kuras adrese ir norādīta Valsts reģionālās attīstības aģentūras pārziņā esošajā Publisko pakalpojumu katalogā. Arī turpmāk reģistrēto organizāciju saraksts būs publiski pieejams datu centra tīmekļvietnē. Tāpat noteikumu projektā noteikts, ka organizācijas katrai dzīvnieku sugai nodrošina vienotu kārtību dzīvnieku ierakstīšanai ciltsgrāmatā un vienota veida un satura ciltsrakstu izsniegšanas kārtību. Tādējādi organizācijas būs iespējams kontrolēt un prasīt no tām atbildību par dzīvniekiem izsniegtajiem dokumentiem. Noteikumu projektā noteiktās prasības palīdzēs novērst nepatiesas informācijas reģistrēšanu un sakārtot ciltsdarba jomu dzīvnieku audzēšanā. Pārtikas un veterinārais dienests (turpmāk – PVD) saskaņā ar likuma 6.pantu ir kompetentā iestāde, kas uzrauga un kontrolē šķirnes mājas (istabas) dzīvnieku audzētāju organizāciju darbību dzīvnieku audzēšanas un ciltsdarba jomā un par konstatētajiem pārkāpumiem informē datu centru, kurš izvērtē organizācijas pārkāpumu un pieņem lēmumu. Datu centrs par konstatētajiem pārkāpumiem varēs izteikt brīdinājumu, nosakot termiņu pārkāpuma novēršanai, ja organizācijas izdarītie pārkāpumi būs saistīti ar neprecīzu ciltsdarba nolikumā noteikto veidlapu aizpildīšanu vai informācijas savlaicīgu nesniegšanu datu centram. Savukārt, ja organizācijas pārkāpumi būs saistīti ar ciltsdarbā izmantoto dzīvnieku atlasi un dzīvnieku pārošanu, ciltsdokumentācijas aizpildīšanu un izsniegšanu, tad datu centrs varēs pieņemt lēmumu par organizācijas izslēgšanu no reģistrēto organizāciju reģistra.Noteikumu projekts paredz vietējās šķirnes mājas (istabas) dzīvnieku audzētāju organizācijas atzīšanu un tās izstrādātās audzēšanas programmas apstiprināšanu. Valstī apdraudētas šķirnes statusam atbilstošo dzīvnieku nav daudz, un galvenais mērķis ir nodrošināt ilglaicīgu attiecīgo šķirņu saglabāšanu (likuma 1. panta pirmās daļas 1.punkta “b” apakšpunkts, 3.punkta “b” apakšpunkts, 11.punkts un 2.panta 3.punkts). Vietējās šķirnes dzīvnieku saglabāšana notiek, pamatojoties uz 1992.gada 5.jūnija Riodežaneiro Konvenciju par bioloģisko daudzveidību. Tai ir pievienojusies arī Latvija un apņēmusies saglabāt bioloģisko daudzveidību, tostarp vietējās dzīvnieku šķirnes. Latvijā ir viena vietējā mājas (istabas) dzīvnieku šķirne – Latvijas dzinējsuns. Vietējās šķirnes mājas (istabas) dzīvniekiem, kas atbilst apdraudētas šķirnes dzīvnieku statusam, valstī vienai šķirnei tiks apstiprināta tikai viena saglabāšanas programma, lai nodrošinātu apdraudētas šķirnes dzīvnieku ilglaicīgu saglabāšanu un nepieļautu populācijas sadrumstalošanu. Tādējādi, ja ar vietējās šķirnes mājas (istabas) dzīvnieku saglabāšanas programmu vēlēsies strādāt vairākas organizācijas, tām būs rakstiski jāvienojas par sadarbību un jāizstrādā viena kopēja saglabāšanas programma, vai organizācija strādās pēc valstī jau apstiprinātas saglabāšanas programmas, rakstiski saskaņojot savu darbību ar to organizāciju, kurai jau būs apstiprināta audzēšanas programma.Noteikumu projekts paredz, ka vietējās šķirnes mājas (istabas) dzīvnieku audzētāju organizāciju atzīst un tās izstrādāto audzēšanas programmu apstiprina datu centa izveidota komisija. Komisijai datu centrs izstrādās nolikumu, kurā noteiks komisijas sastāvu, darba organizēšanas nosacījumus un noteikumu projektā noteikto atbilstības kritēriju izvērtēšanas metodiku. Nolikums nepieciešams, lai sakārtotu un uzlabotu komisijas darba organizāciju, tāpēc komisijas locekļiem vērtēšanas procesā ir vienota pieeja izskatāmajiem jautājumiem un kritēriju izvērtēšanai. Komisijas nolikums tiek publicēts datu centra tīmekļvietnē. Noteikumu projekts paredz pieteikuma veidlapu tām organizācijām, kas plāno pieteikties atzīšanai un audzēšanas programmas apstiprināšanai, – “Iesniegums par vietējās šķirnes mājas (istabas) dzīvnieku audzētāju organizācijas atzīšanu un audzēšanas programmas apstiprināšanu” (2.pielikums). Datu centrs nodrošinās iesnieguma veidlapas pieejamību datu centra tīmekļvietnē un tīmekļvietnē, kuras adrese ir norādīta Valsts reģionālās attīstības aģentūras pārziņā esošajā Publisko pakalpojumu katalogā.Organizācijai, kas plāno pieteikties vietējās šķirnes mājas (istabas) dzīvnieku audzētāju organizācijas atzīšanai, noteikumu projekts paredz atbilstības kritērijus un atzīšanas kārtību, kā arī prasības audzēšanas programmas izstrādei un tās apstiprināšanas kārtību. Noteikumu projekts nosaka kārtību, kādā komisija izvērtē vietējās šķirnes mājas (istabas) dzīvnieku audzētāju organizācijas un audzēšanas programmas atbilstību šo noteikumu prasībām un pieņem lēmumu par vietējās šķirnes mājas (istabas) dzīvnieku audzētāju organizācijas atzīšanu vai neatzīšanu un tās izstrādātās audzēšanas programmas apstiprināšanu vai neapstiprināšanu.Noteikumu projektā tiek paredzēta kārtība, kādā organizācija iesniedz komisijā apstiprinātas audzēšanas programmas grozījumus, un kārtība, kādā komisija tos apstiprina. Ja komisija, izvērtējot iesniegtos audzēšanas programmas grozījumus, pieņem lēmumu tos apstiprināt, tad organizācija vietējās šķirnes mājas (istabas) dzīvniekus audzē saskaņā ar audzēšanas programmu, kurā tiek iekļauti iepriekšminētie audzēšanas programmas grozījumi. Ja komisija, izvērtējot iesniegtos audzēšanas programmas grozījumus, tajā konstatē trūkumus, tā pieņem lēmumu, kurā nosaka termiņu konstatēto trūkumu novēršanai. Ja organizācija trūkumus noteiktajā termiņā nenovērš, komisija pieņem lēmumu audzēšanas programmas grozījumus neapstiprināt. Ja organizācija nepiekrīt komisijas lēmumam, tā lēmumu var apstrīdēt un pārsūdzēt saskaņā ar noteikumu projektā noteikto. Ja komisija iesniegtos grozījumus neapstiprina, organizācija var turpināt strādāt pēc esošās apstiprinātās audzēšanas programmas. Datu centrs nodrošinās atzīto organizāciju saraksta pieejamību elektroniskā veidā datu centra tīmekļvietnē, kā arī tīmekļvietnē, kuras adrese ir norādīta Valsts reģionālās attīstības aģentūras pārziņā esošajā Publisko pakalpojumu katalogā. Savukārt, lai komisija atzīto organizāciju paveikto darbu izvērtētu un norādītu tām, kas jāmaina vai jāuzlabo to darbībā vai kādas izmaiņas vai papildinājumi nepieciešami audzēšanas programmā, noteikumu projektā ir iekļauta prasība atzītai organizācijai katru gadu līdz 1. februārim iesniegt datu centrā pārskatu par paveikto audzēšanas programmas īstenošanā. Savukārt, ja atzītas organizācijas darbībā tiek konstatēti pārkāpumi attiecībā uz dzīvnieku audzēšanu un ciltsdarbu, datu centra komisija ir tiesīga pieņemt lēmumu par organizācijas atzīšanas atsaukšanu, audzēšanas programmas apstiprinājuma apturēšanu vai atsaukšanu. Organizācija, kas īstenos audzēšanas programmu, datu centra mājas (istabas) dzīvnieku reģistrā izdarīs atzīmi par ciltsrakstu izsniegšanu vietējās šķirnes suņiem. Šī prasība nepieciešama, lai nodrošinātu informāciju par Latvijas dzinējsuņu skaitu valstī. Minētās prasības ieviešanai ir noteikts pārejas periods līdz 2019. gada 1. jūlijam, jo datu centram ir nepieciešams laika šīs funkcijas nodrošināšanai datu centra mājas (istabas) dzīvnieku reģistrā, kas ir valsts informācijas sistēmas “Lauksaimniecības datu centra informācijas sistēma” sastāvdaļa.Noteikumu projekts paredz, ka organizācijām, kas reģistrētas datu centrā saskaņā ar noteikumu Nr.473 prasībām, 30 dienu laikā pēc noteikumu projekta stāšanās spēkā ir jāiesniedz datu centrā aktualizēta informācija par organizāciju.Noteikumu projekts paredz atzīt par spēku zaudējušiem Ministru kabineta 2011.gada 21.jūnija noteikumi Nr.473 „Šķirnes mājas (istabas) dzīvnieku audzētāju organizāciju reģistrēšanas, šķirnes mājas (istabas) dzīvnieku ciltsgrāmatas kārtošanas un ciltsrakstu izsniegšanas kārtība”. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija un Lauksaimniecības datu centrs  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašlaik datu centrā ir reģistrētas 33 mājas (istabas) dzīvnieku audzētāju organizācijas (24 suņu, 7 kaķu un 2 mājas sesku).  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nerada negatīvu ietekmi uz uzņēmējdarbības vidi un dažāda lieluma uzņēmumiem, konkurenci, vidi, veselību un nevalstiskajām organizācijām. Noteikumu projekts rada pozitīvu ietekmi, jo uzlabos un sakārtos šķirnes mājas (istabas) dzīvnieku audzētāju organizāciju darbību ciltsdarba jomā, kā arī potenciālajiem šķirnes mājas (istabas) dzīvnieku īpašniekiem būs iespēja iegūt patiesu informāciju datu centrā par interesējošās sugas un šķirnes mājas (istabas) dzīvnieku audzētāju organizāciju.  |
| 3. | Administratīvo izmaksu monetārs novērtējums | Projekts šo jomu neskar. |
| 4.  | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | 31.05.2018. notika sanāksme ar šķirnes mājas (istabas) dzīvnieku audzētāju organizāciju un Lauksaimniecības datu centra pārstāvju dalību. Noteikumu projekts tika elektroniski saskaņots ar šīm organizācijām. Informācija par noteikumu projektu tika ievietota tīmekļvietnē [www.zm.gov.lv](http://www.zm.gov.lv) |
| 2. | Sabiedrības līdzdalība projekta izstrādē | Rīkota sanāksme ar šķirnes mājas (istabas) dzīvnieku audzētāju organizāciju un Lauksaimniecības datu centra pārstāvju dalību, kā arī notikusi noteikumu projekta elektroniska saskaņošana ar minētajām organizācijām. |
| 3. | Sabiedrības līdzdalības rezultāti | Šķirnes mājas (istabas) dzīvnieku audzētāju organizācijas un Lauksaimniecības datu centrs atbalsta noteikumu projekta tālāku virzību. Izteiktie iebildumi un priekšlikumi ir izvērtēti un ņemti vērā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Zemkopības ministrija, Lauksaimniecības datu centrs un Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas, un tā izpildei nav nepieciešama jaunu institūciju izveide, esošo likvidācija vai reorganizācija. |
| 3. | Cita informācija | Nav. |

 Zemkopības ministrs Jānis Dūklavs

Justa 67027379

Sandra.Justa@zm.gov.lv